## Odluka Ustavnog suda Republike Hrvatske broj U-III-67/1998 od 23

### NN 4/1999 (14.1.1999.), Odluka Ustavnog suda Republike Hrvatske broj U-III-67/1998 od 23

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući povodom
ustavne tužbe I. P. iz N., na sjednici održanoj dana 23. prosinca 1998.
godine, donio je sljedeću

## **ODLUKU**

1. Ustavna tužba se odbija.

2. Ova odluka objavit će se u "Narodnim novinama".

Obrazloženje

I. P. iz N., podnio je ustavnu tužbu, koja je podneskom od 21. kolovoza
1998. godine nadopunjena na način da je podnositelj uz ustavna prava iz
članaka 14. i 26. Ustava Republike Hrvatske naznačio i ustavno pravo iz
članka 48. za koja smatra da su mu odlukama sudbene vlasti povrijeđena.

Ustavna tužba podnesena je povodom rješenja Vrhovnog suda Republike
Hrvatske, broj: Rev-747/1997-2 od 3. srpnja 1997. godine kojim je odbačena
revizija podnositelja izjavljena protiv pravomoćnog rješenja Županijskog
suda u S. od 12. rujna 1996. br. Gž-300/96, kojim je potvrđeno prvostupanjsko
rješenje Općinskog suda u N. od 16. veljače 1996. br. P-141/89.

Označenim rješenjem Općinskog suda u N. odbačen je podnositeljev prijedlog
za ponavljanje postupka.

Kako je naprijed navedeno, podnositelj smatra da su mu osporenim rješenjem
Vrhovnog suda Republike Hrvatske povrijeđena ustavna prava i to: iz članka
14. koji govori o jednakosti svih pred zakonom, članka 26. po kojem su
svi građani i stranci jednaki pred sudovima i drugim državnim i inim tijelima
koja imaju javne ovlasti te članka 48. kojim se jamči pravo vlasništva.

Povredu navedenih ustavnih prava podnositelj, u bitnom, obrazlaže nepravilnom
primjenom pojedinih odredaba Zakona o parničnom postupku ("Narodne novine",
broj 53/91, 91/92 - dalje: ZPP) učinjenom u postupku pred parničnim sudovima.

Iz razloga ustavnom tužbom osporenog rješenja proizlazi stajalište Vrhovnog
suda Republike Hrvatske da se u pogledu primjene odredaba o reviziji, kad
se podnosi u povodu ponavljanja postupka, primjenjuju one odredbe ZPP-a
koje su na snazi u vrijeme podnošenja prijedloga za ponavljanje postupka,
ali kad se radi o vrijednosti predmeta spora tada se mjerodavnim smatra
vrijeme podnošenja tužbe.

Ustavna tužba nije osnovana.

Prema odredbama ZPP-a postupak koji je odlukom suda pravomoćno završen
može se na prijedlog stranke ponoviti ako su ispunjeni zakonom propisani
uvjeti.

Ponavljanje postupka treba shvatiti kao cjelovit i poseban postupak
jer je postupak koji je započeo tužbom i čije se ponavljanje zahtijeva
pravomoćno završen. Stoga se i dopuštenost revizije glede vrijednosnog
kriterija ocjenjuje prema odredbama ZPP-a koje se primjenjuju u vrijeme
pokretanja postupka ponavljanja.

Kako podnositelj prijedloga za ponavljanje postupka nije ovlašten u
prijedlogu naznačiti vrijednost predmeta spora, dakle nema posebne vrijednosti
predmeta spora za ponavljanje postupka, to je mjerodavna vrijednost predmeta
spora naznačena u tužbi.

Analizom razloga ustavne tužbe i osporenog rješenja Ustavni sud Republike
Hrvatske je utvrdio kako je revizija podnositelja odbačena u skladu s odredbama
ZPP-a, jer je Vrhovni sud Republike Hrvatske u konkretnom slučaju pravilno
utvrdio da nisu ispunjene zakonske pretpostavke iz članka 382. stavka 3.
u svezi sa člankom 14. Zakona o izmjenama ZPP ("Narodne novine", broj 91/92).

Odlučujući o dopuštenosti izvanrednih pravnih lijekova Vrhovni sud Republike
Hrvatske primjenjuje propise koji određuju pretpostavke za izjavljivanje
određenog izvanrednog pravnog lijeka.

Propisi o reviziji primjenjuju se jednako na sve građane te je na taj
način osigurana jednakost svih građana pred zakonom.

Slijedom navedenog, Ustavni sud Republike Hrvatske je utvrdio da podnositeljima
ustavne tužbe, takvim rješenjem Vrhovnog suda Republike Hrvatske, koje
je utemeljeno na zakonu, nisu povrijeđena ustavna prava na koja podnositelj
u svojoj ustavnoj tužbi upućuje.

Stoga je valjalo na temelju odredbe članka 19. stavka 2. Ustavnog zakona
o Ustavnom sudu Republike Hrvatske ("Narodne novine", broj 13/91) i članka
59. stavka 2. u svezi sa člankom 61. Poslovnika Ustavnog suda Republike
Hrvatske ("Narodne novine", broj 29/94) odlučiti kao u izreci.

Odluka o objavi temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-III-67/1998.
Zagreb, 23. prosinca 1998.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

Odluka, NN 4/1999-44